अमरित बरसाइस सरद्पुन्नी के रात
कुं वार महीना के पुन्नी ह सरद पुन्नी के नाव ले अउ सरद पुन्नी के बरत के नाव ले जाने जाथे। ए दिन मइनखे मन भिनसरहा नहा धो के तांबा या माटी के कलस स्थापित करके हाथी के संग वाले लक्छमी दाई के पूजा करथे। सांझउती के बेरा म चंदा के उये ले माटी के सौ ठन दिया जलाय जाथे गाय के दूध म खीर बनाके ओला चंदा के अंजोर म रखे जाथे। रात भर जागरन भजन कीरतन रमायन करके रात ल पहाथे। सुरुज के उत्ती-उत्ती म नहा के ओ खीर ल लक्छमी दाई म भोग लगा के घर भर के मइनखे मन ओला परसाद के रूप म ग्रहन करथे। सरद पुन्नी के दुधरू चंदैनी रात म चंदा ले अमरित के बरसा होथे। रात म देबी लक्छमी दाई ह अपन हाथ म कमल फूल धरके आसिरबाद देवत पूरा संसार म घूमत रहिथे अउ देखते की कउन मइनखे जागत हे अउ कउन मइनखे सुते हे। जउन मइनखे रात भर जागरन करके भजन, पूजा-पाठ करत रहिथे तेकर घर ल सुख-समृद्धि अउ धन दोगानी ले भर देथे। सरद पुन्नी के रात करे जाय वाले बरत ह देबी लक्छमी दाई ल संतुष्ट अउ परसन्न करे वाला बरत आय।
चंदा अउ लक्ष्मी दाई दुनु भाई बहिनी आय काबर की जब समुन्द्र मंथन होय रहिस त समुन्द्र ले पहिली लक्छमी दाई निकलथे तेकर पाछू म चंदा ह निकलथे ए परकार ले दुनु भाई-बहिनी होइन। सरद पुन्नी के रात म चंदा अमरित बरसाथे त लक्ष्मी दाई ह धन के बरसा करथे। सरद पुन्नी ले ही कातिक नहाय अउ कातिक के बरत पूजा-पाठ सुरु हो जाथे। हमर गांव -गंवई म दाई दीदी बहिनी मन अपन-अपन लइकन बच्चन के मंगल कामना बर भिनसरहा नहा के देबी -देबता के पूजा करके आसिरबाद लेथे। कातिक स्नान ल सरद्पुन्नी ले ही सुरु कर देथे। वइसे तो हर महीना म पुन्नी आथे फेर सरद्पुन्नी के महत्ता कुछू आउ रथे हिन्दू पुरान के अनुसार सरद पुन्नी के दिन चंदा ह अपन सोलह कला ले परिपूर्ण रथे सरद्पुन्नी के रात म चंदा ह पृथ्वी के अड़बड़ लकठा म आ जाथे। ए दिन चंदा ह सबले जादा फिटिक अंजोरी बगरात रथे माने जाथे की ए दिन चंदा के एक-एक किरन ले अमरित गिरत रथे ये किरन ह मइनखे मन के स्वास्थ बर अड़बड़ लाभदायक होथे। तेकरे सेती आज के दिन घरो घर म खीर बनाके ओला अपन छानी, परवा छत म उघरा रखथे जेकर ले चंदा के किरन खीर म परथे अउ ओ ह अमृतमय हो जाथे। ए दरी सरद्पुन्नी 5 अक्टूबर बिरस्पत के दिन मनाए गइस। एला कोहो-कोहो कौमुदी पुरनीमा घलो कहिथे कौमुदी मानी चाँद के रोसनी सरद्पुन्नी ल श्रास पुरनीमा घलो कथे काबर के येही दिन श्री कृस्न ह गोपी मन के संग म महारास करे रहीन।
भावना श्रीवास
तखतपुर
bho_Deva hne_Deva hne_Deva awa_Deva mai_Deva